قلات (فیض نیچاری) قلات نا کلی یالو نا باتیک برانز کرسا پارینو کہ یالو ٹی واٹرسپلائی ایکسین پی ایچ ای نا بددیانتی نا سوب آن کرپشن ناگواچی ءِ و ایکسین و ایس ڈی او نا واکداری تے اسہ چناسے ترسا علاقہ ءِ اونا دوٹی تننگانے‘ وزیراعلیٰ بلوچستان و صوبائی وزیر داخلہ صوبائی محتسب اعلی و ڈپٹی کمشنر قلات نوٹس ہلسا علاقہ نایل ءِ ایسر کیر‘ دا خیال آتا درشانی ءِ او میڈیا نا نمائندہ غاتے واٹر سپلائی ءِ تننگ ناوخت آ برانز کرسا کریر۔برانزی تا کماشی ءِ بلوچستان نیشنل پارٹی نا ضلعی انفارمیشن سیکر ٹری عبدالعلیم مینگل‘ میر انور مینگل وایلوفک کریر۔ ترانکار آک تران کرسا پاریر کہ مسکوہی ڈپٹی کمشنر شیہک بلوچ قلات کن 6 ٹیسٹ واٹرسپلائی منظور کرفے ہرافتا کاریم ءِ ایکسین پی ایچ ای نیمہ غا السا کرپشن نا گواچی کرے‘ دَرو ہراتم پوسکن آ واٹرسپلائی نا بناءِ ننگا تو سما تما کہ واٹرسپلائی ءِ 1000فٹ آن کم کرسا 500 فٹ خلنگانے و واٹرسپلائی ٹی متکن ءُ زنگی ءُ لولہ‘ کیسنگ و خراب ءُ کیبل شاغنگانے۔ ہرادے کلی یالو نا باتیک اسُل امنا کپسہ‘ برانزیک 25 جولائی اسکان ناالٹی میٹم ترسا پاریر کہ اگہ کاریم ءِ پورو کننگتو تو برانزی تحریک چلیفسا پی ایچ ای آفس نا مون آ دھرنا ترسا مین آر سی ڈی روڈ ءِ پورو وڑ اٹ جام کینہ۔
